b'\n_START_ARTICLE_\nNarendra Modi\n_START_SECTION_\nEl\xc3\xa4m\xc3\xa4n varhaisvaiheet\n_START_PARAGRAPH_\nModi syntyi alempaan keskiluokkaan kuuluvaan perheeseen, teekauppias Damodardasin kolmantena lapsena. Kahdeksan vuotiaana h\xc3\xa4nest\xc3\xa4 tuli Rashtriya Swayamsevak Sangh (RSS) -hindunationalistij\xc3\xa4rjest\xc3\xb6n j\xc3\xa4sen._NEWLINE_Modi vihittiin j\xc3\xa4rjestettyyn avioliittoon 17-vuotiaana, mutta h\xc3\xa4n ei ole juurikaan el\xc3\xa4nyt vaimonsa kanssa. El\xc3\xa4m\xc3\xa4kerturin mukaan avioliittoa ei ole "pantu t\xc3\xa4yt\xc3\xa4nt\xc3\xb6\xc3\xb6n" ja Modi piti sen salaisuutena, jotta h\xc3\xa4nen v\xc3\xa4lins\xc3\xa4 RSS:n eiv\xc3\xa4t olisi heikentyneet.\n_START_SECTION_\nPoliittinen ura\n_START_PARAGRAPH_\nVuonna 1975 kun p\xc3\xa4\xc3\xa4ministeri Indira Gandhi julisti poikkeustilan ja pid\xc3\xa4tti useita opposition edustajia Modi piileskeli Gujaratissa ja jakeli salaa hallitusta vastustavia propagandaa. Vuonna 1985 h\xc3\xa4n liittyi Intian kansanpuolueeseen, miss\xc3\xa4 h\xc3\xa4n ty\xc3\xb6skenteli auttaakseen puoluetta Gujaratissa. Vuonna 1999 Modi johti BJP:n vaalikampanjaa Gujaratin osavaltiossa parlamenttivaaleissa Lok Sabhaan.\n_START_SECTION_\nGujaratin p\xc3\xa4\xc3\xa4ministerin\xc3\xa4\n_START_PARAGRAPH_\nLokakuussa 2001 Modista tuli ensimm\xc3\xa4ist\xc3\xa4 kertaa Gujaratin p\xc3\xa4\xc3\xa4ministeri ja ensimm\xc3\xa4inen osavaltion p\xc3\xa4\xc3\xa4ministerin\xc3\xa4 toiminut RSS:n t\xc3\xa4ysaikainen j\xc3\xa4sen. Vuonna 2002 Modin ja Intian kansanpuolueen johtamaa Gujaratia kohtasi kriisi, kun \xc3\xa4\xc3\xa4rihindujen ja muslimiv\xc3\xa4hemmist\xc3\xb6n v\xc3\xa4kivaltaisuudet, joissa kuoli noin tuhat ihmist\xc3\xa4, tapahtuivat. Modin v\xc3\xa4itet\xc3\xa4\xc3\xa4n hiljaisesti hyv\xc3\xa4ksyneen yhteenotot. Toinen kohu tapahtui vuonna 2010, jolloin Modin osavaltiohallituksen pitk\xc3\xa4aikainen sis\xc3\xa4ministeri Amit Shah pid\xc3\xa4tettiin osallisuudesta terroristiksi v\xc3\xa4itetyn Sohrabuddin Sheikhin murhan ja kaappauksen tilaamisesta. Modi ja Shah puolustautuivat ja v\xc3\xa4ittiv\xc3\xa4t syytteen olevan puhtaasti poliittinen.\n_START_SECTION_\nIntian p\xc3\xa4\xc3\xa4ministerin\xc3\xa4\n_START_PARAGRAPH_\nModin puolue BJP sai ensimm\xc3\xa4ist\xc3\xa4 kertaa murskavoiton Intian vuoden 2014 parlamentti\xc2\xadvaaleissa, ja Modi matkusti riemusaatossa Delhiin kokoamaan seuraavaa hallitusta._NEWLINE_Modia on toisinaan luonnehdittu uudistajana, joka on vienyt l\xc3\xa4pi t\xc3\xa4rkeit\xc3\xa4 uudistuksia k\xc3\xb6yhyyden v\xc3\xa4hent\xc3\xa4miseksi, talousolojen- ja naisten aseman parantamiseksi. H\xc3\xa4nen kaudellaan Intiasta on tullut maailman nopeimmin kasvava suuri talous, 7,9\xc2\xa0% vuonna 2015. H\xc3\xa4n on ajanut l\xc3\xa4pi pitk\xc3\xa4\xc3\xa4n paikallaan junnanneita uudistuksia, kuten sekavien verojen korvaaminen valtakunnallisella arvonlis\xc3\xa4verolla ja konkurssilains\xc3\xa4\xc3\xa4d\xc3\xa4nn\xc3\xb6n uudistaminen. The Economist -lehden mukaan paljon enemm\xc3\xa4nkin olisi pit\xc3\xa4nyt uudistaa, kuten j\xc3\xa4ykki\xc3\xa4 ty\xc3\xb6markkinalakeja, ja tehd\xc3\xa4 maan ostamisesta helpompaa. My\xc3\xb6sk\xc3\xa4\xc3\xa4n useimpien setelien mit\xc3\xa4t\xc3\xb6inti harmaan talouden kitkemiseksi ei ollut onnistunut. Er\xc3\xa4s Modin suurhanke Swachh Bharat Abhiyan eli "puhtaan Intian ohjelma" t\xc3\xa4ht\xc3\xa4\xc3\xa4 Intian hygieniaolojen parantamiseen rakentamalla vessoja._NEWLINE_Uudistuksistaan huolimatta Modia ja kansanpuoluetta on kritisoitu uskonnollisten v\xc3\xa4hemmist\xc3\xb6jen aseman heikent\xc3\xa4misest\xc3\xa4 ja tieteenvastaisuudesta. Modin hallituksesta l\xc3\xb6ytyy joogaministeri ja monet BJP:ss\xc3\xa4 pit\xc3\xa4v\xc3\xa4t "vedalaista tiedett\xc3\xa4" ylivertaisena l\xc3\xa4nsimaiseen tieteeseen. Modi on henkil\xc3\xb6kohtaisesti puhunut julkisuudessa muinaisen Intian saavutuksista plastiikkakirurgian osalta, joista todistaa se ett\xc3\xa4 Ganesha-jumalalle pystyttiin liitt\xc3\xa4m\xc3\xa4\xc3\xa4n norsunp\xc3\xa4\xc3\xa4. Modia on syytetty Intian historian uudelleenkirjoittamisesta ja v\xc3\xa4\xc3\xa4ristelyst\xc3\xa4._NEWLINE_Intian parlamenttivaalit 2019 olivat Modin puolueelle viel\xc3\xa4 suurempi voitto kuin vuoden 2014 vaalit. Modi jatkoi p\xc3\xa4\xc3\xa4ministerin\xc3\xa4 ja muodosti toisen hallituksensa.'